\chapter{Összefoglalás}

Kétségtelen, hogy a dolgozatban bemutatott elvek, formátumok és protokollok legszéleskörűbb alkalmazói a blogok. Ez nem is véletlen, a blogok éppen azokat az írásokat jelentik, amelyeket írójuk meg akar osztani a nagyvilággal. Megosztani azonban nem csak személyes irományokat, esetleg híreket, hanem mint láttuk, zeneszámokat, fényképeket, tulajdonképpen bármilyen digitálisan leírható dolgot is lehet.

Az RSS és az Atom arra adott megoldást, hogy a megosztott epizodikus tartalmakat egyszerűen tudjuk követni, anélkül, hogy az időnket fecséreljük felesleges ellenőrzésekkel. Ráadásként több forrásból egyszerre is követhetjük a történéseket, integráltan, egy helyen. Az XML, bár ember által is olvasható formátum, alapvetően nem emberi szemnek íródott -- a számítógép teszi értelmezhetővé, vagy maga értelmezi: segítségével automatizálható nem csak a hírek egy helyre gyűjtése, hanem például két együttműködő weboldal tartalmi frissítése is.

Az Atom publikációs protokollja lehetővé tette ilyen tartalmak létrehozását egyszerű programok segítségével. A szabványos interfész és az egyszerűsége miatt gyorsan bevezethető szinte bárhol, ahol hírelemek létrehozása kívánatos. A felhasználható API-k száma napról napra nő.

Az idő múlásával és a tapasztalatok összegyűjtésével mostanra viszonylag stabilnak tekinthető az informatikának ezen kis szegmense. Úgy tűnik, a kezdeti nehézségeken (gondoljunk az RSS kalandos történetére) lassan sikerül túljutni; bár ne feledkezzünk meg a formátumok nyitottságáról, hiszen továbbfejleszhetőek maradnak kiterjesztési pontjaikon.